Vragmotorbestuurder help kaping fnuikDie vragmotor wat in kapers se visier was. (Foto: Valke) ’n Vragmotorbestuurder het Donderdagaand gehelp om die kaping van ’n ander vragmotor in Carolina in Mpumalanga te fnuik deur sy ligte te flits en toeter te blaas. Drie verdagtes tussen die ouderdom van 28 en 45 is kort ná die voorval in hegtenis geneem en sal binnekort in die landdroshof op Carolina verskyn. Hulle kan moontlik ook met ander vragmotorkapings verbind word. Kol. Donald Mdhluli, polisiewoordvoerder, sê die verdagtes het Donderdagaand in ŉ Volkswagen Golf gery, toe een van die verdagtes glo uit dié voertuig op ŉ bewegende vragmotor geklim en ŉ vuurwapen op die bestuurder gerig het. Die bestuurder van die ander vragmotor wat agter dié vragmotor gery het, het besef wat gebeur en begin om sy ligte te flits en toeter te blaas om die vermeende kaper se aandag af te lei. Die Volkswagen Golf waarmee die verdagtes gery het. (Foto: Valke) Dit het die verdagte vermoedelik die skrik op die lyf gejaag aangesien hy van die vragmotor afgespring en weer in die VW Golf geklim en weggery het. “Die polisie is oor die voorval ingelig en het vinnig inligting ingevorder en ŉ reaksiespan gemobiliseer. Die voertuig is omstreeks middernag aangekeer en een van die insittendes se kleredrag het presies met die beskrywing wat die klaer gegee het, ooreengestem. “Die drietal sal na verwagting in die Carolina-landdroshof verskyn sodra alle ondersoekprosesse afgehandel is.” Die provinsiale kommissaris in Mpumalanga, lt.genl. Semakaleng Daphney Manamela, het die vragmotorbestuurder geloof wat die vermeende kapers se aandag afgetrek het, asook die polisie se vinnige reaksie om die verdagtes in hegtenis te neem.